REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 112-436/23

21. jul 2023. godine

B e o g r a d

Na osnovu člana 27k stav 9, u vezi sa st. 1. i 3. istog člana Zakona o budžetskom sistemu („Službeni glasnik RS'', broj 54/09, 73/10, 101/10, 101/11, 93/12, 62/13, 63/13 – ispravka, 108/13, 142/14, 68/15 – dr.zakon, 103/15, 99/16, 113/17, 95/18, 31/19, 72/19, 149/20, 118/21, 118/21 – dr.zakon, 138/22) i člana 65. stav 3. Poslovnika Narodne skupštine („Službeni glasnik RS“, broj 20/12 – Prečišćeni tekst), Odbor za administrativno-budžetska i mandatno-imunitetska pitanja je, na 29. sedniciodržanoj 21. jula 2023. godine, razmatrao zahtev predsednika Saveta Državne revizorske institucije (21 Broj: 112-436/23 od 7. marta 2023. godine) i doneo

O D L U K U

o davanju saglasnosti Državnoj revizorskoj instituciji za zasnivanje radnog odnosa na neodređeno vreme sa novim licima u 2023. godini

 1. Daje se saglasnost Državnoj revizorskoj instituciji za zasnivanje radnog odnosa na neodređeno vreme sa 34 nova lica, i to:

- 30 izvršilaca sa stečenim visokim obrazovanjem na osnovnim akademskim studijama u obimu od najmanje 240 ESPB bodova, master akademskim studijama, specijalističkim akademskim studijama, specijalističkim strukovnim studijama, odnosno na osnovnim studijama u trajanju od najmanje četiri godine ili specijalističkim studijama na fakultetu;

- 4 izvršioca sa završenom srednjom školom.

2. Zapošljavanje lica iz tačke 1. ove odluke, uslovljeno je postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa sredstvima obezbeđenim Zakonom o budžetu Republike Srbije za 2023. godinu, opredeljenim za rad Državne revizorske institucije i Kadrovskim planom za 2023. godinu, na koji je saglasnost dalo Ministarstvo finansija (akt broj 119-05-00447/2022-03 od 20. januara 2023. godine).

 3. Ovu odluku dostaviti Državnoj revizorskoj instituciji na dalje postupanje.

 4. Ova odluka stupa na snagu danom donošenja.

 PREDSEDNIK ODBORA

 Milenko Jovanov

O b r a z l o ž e nj e

Predsednik Saveta Državne revizorske institucije (u daljem tekstu: DRI) je 7. marta 2023. godine podneo Odboru za administrativno-budžetska i mandatno-imunitetska pitanja (u daljem tekstu: Odbor) zahtev za dobijanje saglasnosti za zasnivanje radnog odnosa na neodređeno vreme sa 34 nova lica.

U obrazloženju zahteva je navedeno da bi se popunjavanje slobodnih radnih mesta izvršilo po unapred utvrđenoj dinamici, prema prioritetima popunjavanja, tako da struktura zaposlenih na kraju 2023. godine bude u skladu sa strukturom zaposlenih predviđenom Kadrovskim planom DRI za 2023. godinu.

U DRI je sistematizovano 87 radnih mesta sa 426 izvršilaca. Na dan 7. marta 2023. godine u DRI je zaposleno ukupno 328 lica, od toga 11 funkcionera i 317 izvršilaca na neodređeno vreme, dok je Kadrovskim planom za 2023. godinu, na koji je Minsitarstvo finansija dalo saglasnost 27. januara 2023. godine, planirano da na kraju godine u DRI bude radno angažovano 362 lica. Popunjavanje slobodnih radnih mesta sa navedenim brojem izvršilaca uklapa se sa sredstvima koja su Zakonom o budžetu Republike Srbije za 2023. godinu („Službeni glasnik RS“ br. 138/22) odobrena DRI. U obrazloženju se navodi da je DRI državni organ koji je ustanovljen zakonom sa ciljem da doprinese dobrom upravljanju u javnom sektoru, te da je blagovremeno popunjavanje radnih mesta u DRI adekvatnim revizorskim kadrom neophodno radi efikasnog sprovođenja planiranih revizija.

Odredbom člana 27 k stav 1. Zakona o budžetskom sistemu propisano je da je u periodu od 1. januara 2021. godine do 31. decembra 2023. godine korisnicima javnih sredstava dozvoljeno da bez posebnih dozvola i saglasnosti u tekućoj kalendarskoj godini prime u radni odnos na neodređeno vreme i radni odnos na određeno vreme u svojstvu pripravnika do 70% ukupnog broja lica kojima je prestao radni odnos na neodređeno vreme po bilo kom osnovu u prethodnoj kalendarskoj godini (umanjen za broj novozaposlenih na neodređeno vreme i određeno vreme u svojstvu pripravnika u toj kalendarskoj godini). Stavom 9. istog člana Zakona, propisano je da se o zasnivanju radnog odnosa na neodređeno vreme i radnog odnosa na određeno vreme u svojstvu pripravnika iznad procenta iz navedenog stava 1. ovog člana u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencije za sprečavanje korupcije, Komisije za kontrolu državne pomoći, Republičke komisije za zaštitu prava u postupcima javnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Regulatornog tela za elektronske medije i Agencije za energetiku Republike Srbije, kao i o tome da ukupan broj zaposlenih, odnosno radno angažovanih iz stava 4. navedenog člana kod tih korisnika bude veći od procenta, odnosno broja iz st. 4. i 6. odlučuje odbor Narodne skupštine nadležan za administrativno-budžetska pitanja. Stavom 4. predviđeno je da počev od 1. januara 2021. godine ukupan broj zaposlenih na određeno vreme (izuzev u svojstvu pripravnika), lica angažovanih po ugovoru o delu, ugovoru o privremenim i povremenim poslovima, preko omladinske i studentske zadruge, kao i posredstvom agencije za privremeno zapošljavanje i lica angažovanih po drugim osnovama, kod korisnika javnih sredstava, ne može biti veći od 10% ukupnog broja zaposlenih na neodređeno vreme, osim izuzetno, uz saglasnost tela Vlade, na predlog nadležnog organa, uz prethodno pribavljeno mišljenje Ministarstva; stav 6. predviđa da korisnik javnih sredstava koji ima manje od 50 zaposlenih na neodređeno vreme može da ima najviše do sedam zaposlenih, odnosno angažovanih lica u smislu stava 4. ovog člana.

Odbor je, ceneći podneti zahtev, na osnovu ovlašćenja iz člana 27k stav 9. Zakona o budžetskom sistemu, dao traženu saglasnost DRI za zasnivanje radnog odnosa na neodređeno vreme sa 34 nova lica, prema strukturi iz zahteva, s tim da je zapošljavanje navedenog broja izvršilaca uslovljeno postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa sredstvima obezbeđenim Zakonom o budžetu Republike Srbije za 2023. godinu, opredeljenim za rad DRI i Kadrovskim planom na koji je saglasnost dalo Ministarstvo finansija (akt broj 119-05-00447/2022-03 od 20. januara 2023. godine).